གསུམ། བསླབ་བྱ་གསུམ། ཆ་མཐུན་དང་བཅས་པའོ། །ངག་འདོན་ནི། བདག་དང་འགྲོ་བ་སོགས་སྒྲུབ་ཐབས་བཞིན་ནོ། །གཉིས་པ་སེམས་བསྐྱེད་པ་ལ་གསུམ་སྟེ། གཞན་ལ་ཕན་པར་འདོད་པའི་བྱམས་པ་བསྒོམ་པ། གཞན་གྱི་སྡུག་བསྔལ་བསལ་འདོད་སྙིང་རྗེ་བསྒོམ་པ། གཞན་ཕྱིར་སངས་རྒྱས་འདོད་པའི་བྱང་སེམས་བསྒོམ་པའོ། །བྱམས་པ་བསྒོམ་པ་ལའང་། དང་པོར་སྐྱེ་བར་སླ་བ་མ་དང་། བར་དུ་སྐྱེ་བར་དཀའ་བ་དགྲ་དང་། ཐ་མར་སེམས་ཅན་ཀུན་ལ་བྱམས་པ་བསྒོམ་པའོ། །དེ་རེ་རེ་ལའང་། མར་ཤེས་པ་དང་། དྲིན་དྲན་པ། དྲིན་ལན་དུ་བྱམས་པ་བསྒོམ་པའོ། །བྱམས་པ་བསྒོམ་པ་དངོས་ལའང་། འདུན་པ། སེམས་བསྐྱེད། སྨོན་ལམ། གསོལ་འདེབས་དང་འབྲེལ་པ་བཞིའོ། །སྙིང་རྗེ་བསྒོམ་པ་ལའང། ས་བཅད་སྔར་བཞིན་སྦྱར་རོ། །བྱང་ཆུབ་ཀྱི་སེམས་བསྒོམ་པ་ལའང། ཀུན་རྫོབ་དང་། དོན་དམ་གྱི་བྱང་སེམས་བསྒོམ་པ་གཉིས་ཀུན་རྫོབ་བྱང་སེམས་བསྒོམ་པ་ལ། སྨོན་པ་དང་འཇུག་བའི་བྱང་སེམས་གཉིས། འཇུག་པ་བྱང་སེམས་ལ། བདག་གཞན་མཉམ་པར་བསྒོམ་པ། བརྗེ་བར་བསྒོམ་པ། དེ་དག་གི་སྤྱོད་པ་ལ་བསླབ་པ་སྟེ་གསུམ། དེ་དག་གི་སྤྱོད་པ་ལ་བསླབ་པ་ལའང་གསུམ་སྟེ། རྒྱལ་སྲས་ཀྱི་སྤྱོད་པ་སྤྱི་ལ་བསླབ་པ། རང་སྨིན་བྱེད་ཕར་ཕྱིན་དྲུག་དང་། གཞན་སྨིན་བྱེད་བསྡུ་དངོས་བཞི་ལ་བསླབ་པའོ། །ངག་འདོན་ནི། བདག་གིས་སེམས་ཅན་ཐམས་ཅད་ཀྱི་དོན་དུ་སོགས་སྒྲུབ་ཐབས་ལྟར་རོ། གསུམ་པ་རྡོ་རྗེ་སེམས་དཔའི་བསྒོམ་བཟླས་ལ་གསུམ་སྟེ། ལྷ་བསྒོམ་པ། སྔགས་བཟླ་བ། བཤགས་སྡོམ་བྱ་བའོ། །དེའང་སྤྱིར་བཤགས་པ་ལ་སྟོབས་བཞི་སྟེ། རྡོར་སེམས་ཡབ་ཡུམ་རྟེན་གྱི་སྟོབས། འགྱོད་སེམས་རྣམ་པར་སུན་འབྱིན་པའི་སྟོབས། སྡོམ་སེམས་གཉེན་པོ་ཀུན་ཏུ་སྤྱོད་པའི་སྟོབས། དག་ངེས་སྙམ་བ་ཉེས་པ་སོར་ཆུད་པའི་སྟོབས་ཏེ། སྟོབས་བཞི་ཚང་བའི་སྒོ་ནས་ཡི་གེ་བརྒྱ་པ་བརྒྱ་སྟོང་ཅི་རིགས་པ་བཟླས་ཏེ། མཐར་བཤགས་སྡོམ་བྱ་བ་རྣམས་ཕ་རྒྱུད་སྤྱི་ལྟར་བྱས་པས་གྲུབ་བོ། །བཞི་པ་ཚོགས་བསག་པ་ལ་གཉིས་ཏེ། བསོད་ནམས་ཀྱི་ཚོགས་བསག་པ་དང་། ཡེ་ཤེས་ཀྱི་ཚོགས་བསག་པའོ། །དང་པོ་ལའང་གཉིས། ཡུལ་དག་པ་ལ་བརྟེན་ནས་ཚོགས་བསག་པ་དང་། མ་དག་པ་ལ་བརྟེན་ནས་ཚོགས་བསག་པའོ། །དང་པོ་ལ། སྤྱན་དྲང་བ། དེ་ལ་ཕྱག་མཆོད་བྱ་བ། ཡན་ལག་བདུན་པས་རྒྱུད་སྦྱང་བ་དང་གསུམ་ལས། དང་པོ་ནི། གང་ནས་སྤྱན་དྲང་ན། སྤྲོས་མེད་ཆོས་སྐུའི་ཞིང་ཁམས་ནས་སོ། །གང་སྤྱན་དྲང་ན། གསང་བ་འདུས་པ་འཇམ་པའི་རྡོ་རྗེའི་ལྷ་ཚོགས་སོ། །ཚུལ་ཇི་ལྟར་སྤྱན་དྲང་ན། སྔགས་དང་ཕྱག་རྒྱ་ཏིང་ངེ་འཛིན་གྱིས་ཏེ། དེའང་། རང་སྐད་ཅིག་གིས་འཇམ་དཔལ་རྡོ་རྗེར་སོགས་སྒྲུབ་ཐབས་ལྟར་རོ། །གཉིས་པ་ཕྱག་མཆོད་ནི། ན་མོ་གུ་རུ་བྷྱ༔ ཞེས་རིགས་བདག་མི་བསྐྱོད་པ་དང་། ན་མོ་མཉྫུ་ཤྲཱི་སོགས་ཀྱིས་དཀྱིལ་འཁོར་པ་ལ་ཕྱག་བྱ། སྤྲོ་ན་མཚན་སྔགས་སྔོན་འགྲོའི་ཉེར་སྤྱོད་ལྔས་ཀྱང་མཆོད། གསུམ་པ་ཚོགས་ཞིང་དེ་རྣམས་ཀྱི་སྤྱན་སྔར་ཡན་ལག་བདུན་པ་བྱ་བ་ནི། སྡིག་པ་བཤགས་བའི་ཡན་ལག །རང་གཞན་གྱི་དགེ་བ་ལ་དགའ་ཞིང་རྗེས་སུ་ཡི་རང་བའི་ཡན་ལག །དུས་གསུམ་གྱི་སངས་རྒྱས་ཐམས་ཅད་ཀྱིས་ཉེ་བར་བསྟེན་པའི་བྱང་ཆུབ་ཀྱི་སེམས་སྟོང་པ་ཉིད་ཀྱི་མཚན་ཉིད་ཅན་དེ་བསྒོམ་པའི་ཡན་ལག །རྡོ་རྗེ་ཐེག་པའི་ཐུན་མོང་མ་ཡིན་པའི་དཀོན་མཆོག་གསུམ་ལ་སྐྱབས་སུ་འགྲོ་བའི་ཡན་ལག །སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་འདོད་པ་སྨོན་པ་སེམས་བསྐྱེད་ཀྱི་ཡན་ལག །དེའི་ཆེད་དུ་རྡོ་རྗེ་ཐེག་པའི་ཐབས་ཚུལ་རྣམས་ལ་རིམ་པ་བཞིན་དུ་བསླབ་པར་བགྱིའོ་སྙམ་པ་འཇུག་པ་སེམས་བསྐྱེད་ཀྱི་ཡན་ལག །དགེ་བའི་རྩ་བ་འདིས་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་གྱུར་ཅིག་སྙམ་པ་བསྔོ་བའི་ཡན་ལག་རྣམས་ཚིག་དོན་དྲན་བཞིན་པའི་སྒོ་ནས། དཀོན་མཆོག་གསུམ་ལ་སོགས་སྒྲུབ་ཐབས་ལྟར་བྱའོ། །གཉིས་པ་ཡུལ་མ་དག་པ་ལ་བརྟེན་ནས་ཚོགས་གསག་པ་ནི། ཡུལ་སེམས་ཅན་ཚད་མེད་པ་ལ། བློ་བྱམས་པ། སྙིང་རྗེ། དགའ་བ། བཏང་སྙོམས་ཀྱི་དམིགས་རྣམ་ཚད་མེད་པ་བསྐྱེད་པས། བསོད་ནམས་ཚད་མེད་པ་ཐོབ་པས་ན་ཚད་མེད་ཅེས་བྱ་སྟེ། ངག་འདོན། སེམས་ཅན་ཐམས་ཅད་བདེ་བ་དང་སོགས་སྒྲུབ་ཐབས་ལྟར་རོ། །གཉིས་པ་ཡེ་ཤེས་ཀྱི་ཚོགས་བསག་པ་ལ། སྟོང་ཉིད་བཙན་ཐབས་སུ་བསྒོམ་པ་དང་། བཤིག་སྟེ་བསྒོམ་པ་གཉིས་ཏེ། དེའང་། སྭ་བྷཱ་ཝས་ཡུལ་དང་ཡུལ་ཅན་སྣ་ཚོགས་པའི་ཞེན་རྟོག་སྦྱང་། གཟུང་བའི་ཡུལ་དང་བྲལ་བ་རང་གི་སེམས་ཀྱི་ངོ་བོར་ཤར། ཤཱུ་ནྱ་ཏཱས་གཟུང་བ་མ་གྲུབ་ན་འཛིན་པ་མི་གྲུབ་པས། གཟུང་འཛིན་གཉིས་དང་བྲལ་བའི་ཡེ་ཤེས་ལ་བརྡ་སྦྱར་ནས། གཉིས་པ་དངོས་གཞི་ལ་གཉིས། རྟེན་བསྐྱེད་པའི་རིམ་པ་དང་། བརྟེན་པ་རྫོགས་པའི་རིམ་པའོ། །དང་པོ་ལ། མཉམ་པར་བཞག་པའི་རྣལ་འབྱོར་དང་། མ་བཞག་པའི་རྣལ་འབྱོར་གཉིས། དང་པོ་ལ། ལྷ་བསྐྱེད་པ་དང་། དེ་ལ་སེམས་འཛིན་པའི་རིམ་པ་གཉིས་ལས། དང་པོ་ལའང་བཞི་སྟེ། དམ་ཚིག་པ་བསྐྱེད་པ་བསྙེན་པའི་ཡན་ལག །སྐྱེ་མཆེད་སྐུ་གསུང་ཐུགས་བྱིན་གྱིས་བརླབ་པ་ཉེ་བར་སྒྲུབ་བའི་ཡན་ལག །ཡེ་ཤེས་པ་དགུག་གཞུག་བྱ་བ་སྒྲུབ་པའི་ཡན་ལག །དབང་བསྐུར་ཞིང་རིགས་ཀྱི་བདག་པོས་རྒྱས་གདབ་པ་སྒྲུབ་པ་ཆེན་པོའི་ཡན་ལག་གོ །དང་པོ་ནི། སྟོང་ཉིད་དེའི་ངང་ལས་ཀུན་བཟང་ཡབ་ཡུམ་གྱི་ངོ་བོ་ཆོས་འབྱུང་སོགས་སྒྲུབ་ཐབས་ལྟར་རོ། །གཉིས་པ་སྐྱེ་མཆེད་སྐུ་གསུང་ཐུགས་བྱིན་གྱིས་བརླབ་པ་ནི། ཡབ་ཡུམ་གཉིས་ཀའི་གནས་སུ་ཟླ་བའི་གདན་ལ་མིག་ཏུ་ཀྵིཾ་ལས་ས་སྙིང་སོགས་སྒྲུབ་ཐབས་ལྟར་རོ། །གསུམ་བ་ཡེ་ཤེས་པ་གཞུག་པ་ནི། ཐུགས་རྡོ་རྗེའི་ཐུགས་ཀའི་ཧཱུྃ་ལས་སོགས་སྒྲུབ་ཐབས་ལྟར་རོ། །བཞི་པ་དབང་བསྐུར་ཞིང་རིགས་ཀྱི་བདག་པོས་རྒྱས་གདབ་པ་ནི། ཡང་རང་གི་སྙིང་གའི་མཱྃ་ལས་འོད་ཟེར་འཕྲོས་པས་དབང་གི་ལྷ་སོགས་སྒྲུབ་ཐབས་ལྟར་རོ། །གཉིས་པ་སེམས་འཛིན་པ་ལ། ང་རྒྱལ་ལ་སེམས་འཛིན་པ་དང་། རྣམ་པ་ལ་སེམས་འཛིན་པ་གཉིས། དང་པོ་ནི། ང་ནི་ཐ་མལ་པ་ན་མ་ཡང་མ་ཡིན། སྐྱོན་ཀུན་ཟད། ཡོན་ཏན་ཀུན་རྫོགས། འབྲས་དུས་བཅུ་གསུམ་རྡོ་རྗེ་འཛིན་པའི་ས་ལ་གནས་པའི་དུས་གསུམ་གྱི་སངས་རྒྱས་ཐམས་ཅད་ཀྱི་ཡེ་ཤེས་སེམས་དཔའ་འཇམ་པའི་རྡོ་རྗེ་དངོས་ཡིན་སྙམ་དུ་བསྒོམ། དེའང་གསལ་ན་གསལ་ཏེ་འཕྲོ་གཅད། མི་གསལ་ན་མི་གསལ་ཏེ་འཕྲོ་གཅད། རྣམ་རྟོག་གི་དུག་དབྱུང་། གཉིས་པ་རྣམ་པ་ལ་སེམས་འཛིན་པ་ལའང་། ཐོག་མར་རྣམ་པ་སྤྱི་ལམ་མེ་བ་ལ་སེམས་འཛིན་པར་བྱེད། དེ་ནས་བྱེ་བྲག་དབུའི་ཐོར་ཅོག་ནས་བཟུང་སྤྱན། སྙན། ཤངས། ཕྱག་ཞབས་སོགས་ལ་རིམ་པ་བཞིན་དང་། དབུ་རྒྱན། མགུལ་རྒྱན། སྙན་རྒྱན་ལ་སོགས་བའི་རྒྱན་རྣམས་ལའང་རིམ་པ་བཞིན་དུ་སེམས་འཛིན་ཏེ། རེས་མཐོང་གི་མཚན་མ་མ་སྐྱེས་ཀྱི་བར་དུ་བསླབ་པར་བྱའོ། །གཉིས་པ་མཉམ་པར་མ་བཞག་པའི་རྣལ་འབྱོར་ལ། དང་པོ་བཟླས་པ་ནི། རང་གི་ཐུགས་ཀའི་མཱྃ་ཡིག་གི་མཐར་སོགས་ཀྱིས་གསལ་བཏབ་ལ། ཨོཾ་ཨཱ༔མཱྃ་ཧཱུྃ། ཞེས་ཅི་ནུས་བཟླས་མཐར། བདེ་བར་གཤེགས་པ་ཐམས་ཅད་ཀྱི་སོགས་ཀྱིས་བསྡུ་རིམ་སྒྲུབ་ཐབས་ལྟར་བྱ་ཞིང་། གཞན་ཡང་སྤྱོད་ལམ། ཁ་ཟས། ཉལ་ལྡང་གི་རྣལ་འབྱོར་རྣམས་ཀྱང་སྤྱི་ལྟར་བྱའོ། ༈ །གཉིས་པ་བརྟེན་པ་རྫོགས་པའི་རིམ་པ་ནི། རང་ཉིད་འཇམ་པའི་རྡོ་རྗེར་གསལ་བའི་ལུས་ཀྱི་ནང་དུ་རྩ་གསུམ་འཁོར་ལོ་བཞི། སྙིང་གར་རང་འདྲའི་ཡེ་ཤེས་སེམས་དཔའ། དེའི་ཐུགས་ཀར་རལ་གྲིའི་ཡུ་བ་ལ་ཏིང་འཛིན་སེམས་དཔའ་མཱྃ་ལ་སེམས་གཏད། མཱྃ་ཞུ། ཐིག་ལེ་དམར་སེར་སྲན་ཆུང་ཙམ་འོད་ཟེར་ལྔ་ལྡན། དེའི་ནང་དུ་རྟེན་དང་བརྟེན་པའི་ཐིག་ལེ་བསྒོམ། དུ་བ་སོགས་འབྱུང་། བོགས་འདོན། ཐིག་ལེ་ལས་འོད་འཕྲོས། རྩེ་ལ་དཀྱིལ་འཁོར་སྤྲུལ། ཕྱོགས་བཅུའི་འཇིག་རྟེན་བཀང་། ཞུ། བསྟིམ། ངོ་བོ་སེམས་ཐིག་ལེ་ལ་མཉམ་པར་གཞག །དཀར་ཆ་བཅུ་དྲུག །ནང་ནས་གཞི་ལུས་ཐིག་ལེ་བཅུ་དྲུག་དབྱངས་ཡིག་ཏུ་གསལ་གདབ། རྐང་པ་གཉིས་ཀྱི་མཐེ་བོང་གི་རྩ་བར་ཨ། བྱིན་པ་གཉིས་ལ་ཨཱ། བརླ་གཉིས་ལ་ཨཱི། གསང་བར་ཨཱི། གསུས་པའི་རྩ་བར་ཨུ། སྟེང་དུ་ཨཱུ། ནུ་མ་གཉིས་ལ་རྀ། ལག་པ་གཉིས་ལ་རཱྀ། མགྲིན་པ་ལ་ལྀ། མཆུ་ལ་ལཱྀ། འགྲམ་པ་གཉིས་ལ་ཨེ། མིག་གཉིས་ལ་ཨཻ། རྣ་བ་གཉིས་ཀྱི་བར་དུ་ཨོ། སྤྱི་གཙུག་ཏུ་ཨཽ། ཚིགས་ཀུན་ཏུ་ཨཾ་ཨ༔དམིགས་ཏེ། སྙིང་གའི་ཐིག་ལེའི་འོད་ཀྱིས་དྲངས་ནས་བསྟིམ། སངས་རྒྱས་ཀྱི་བདུད་རྩྀ་བཀུག །བསྟིམ། རལ་གྲིའི་ཡུུ་བ་གཞི་ལུས་བར་སྔར་བཞིན་གསལ་བར་བྱས། རྩེ་ལས་སྤྲུལ་པའི་དཀྱིལ་འཁོར་རབ་འབྱམས་ཞིང་དུ་བྱོན། རྒྱལ་བ་རྣམས་ཀྱི་ཞལ་དུ་ཞུགས། བདུད་རྩི་དང་འདྲེས། ཡབ་ཀྱི་གཡས། ཡུམ་གྱི་གཡོན་ནས་རྩ་བའི་ཐིག་ལེ་ལ་བསྟིམ། མཐར་ཆོས་ཐམས་ཅད་སེམས་སུ་བསྡུ། སེམས་ཐིག་ལེ་འབའ་ཞིག་ལ་རྩེ་གཅིག་ཏུ་མཉམ་པར་གཞག །མི་ཤིགས་ཐིག་ལེ་ལ་གནད་དུ་བསྣུན་ཏེ། གསང་བ་ནོ་བུའི་ཐིག་ལེ། སྙིང་གའི་ཐིག་ལེ་ལ་འོད་སྔར་བཞིན་འབར་ནས་རོ་རྐྱང་དབུ་མ་གསུམ་ནས་རྡུལ་མུན་སྙིང་སྟོབས་ཀྱི་རང་བཞིན་དུ་ཐུར་ལ་བབས། ནོར་བུའི་རྩེར་ཕྱག་མཚན་རལ་གྲི་སྔོན་པོ་ནས་འབྲུ་ཙམ་འོད་ཟེར་ལྔ་ལྡན་གྱི་ཡུུ་བར་ཐིག་ལེ་ཡུངས་ཀར་སྦོམ་པོའི་ཚད་ཀྱི་ནང་དུ་ཐིག་ལེ་ཆེ་རུ་དང་། དཀྱིལ་འཁོར་ཆུང་ངུ་མ་སོང་བའི་ཚུལ་གྱིས། གཙོ་བོ་སེམས་དཔའ་སུམ་བརྩེགས་ལ་བརྩེ་གཅིག་ཏུ་གཏད། བོགས་འདོན། སེམས་བྱིང་རྒོད་དུ་གྱུར་ན་ཐིག་ལེ་རང་གི་མས་སྣ་ནས་ཕྱིར་ཕྱུང་། ཡུམ་གྱི་མས་སྣར་བབས་པ་ལ་སེམས་གཏད། སངས་བ་ན་རྩ་བའི་ཐིག་ལེ་ལ་སེམས་བཟུང་བས། སྨིག་རྒྱུ། དུུ་བ། མེ་ཁྱེར། སྒྲོན་མ་འབར་བ། སྤྲིན་མེད་ནམ་མཁའ་སོགས་རྟགས་ལྔ་འབྱུང་། རྗེས་དྲན་ལྷ་བསྐྱེད་ཆོག་མེད་པར། རིགས་ལྔ། ཡུམ་བཞི། ཁྲོ་བོ་སོགས་དྲན་ནས་སྙོམས་པར་ཞུགས། ཞུ་བའི་ཐྀག་ལེར་བསྒོམ། འདི་ཆེས་ཟབ། དབུ་མའི་མས་སྣར་བསྒོམ། རླུང་འཛིན། རླུང་སེམས་སྡུད་ཐབས་ཁྱད་པར་ཅན་ནོ། །དཔྲལ་བ། མགྲིན་བ། སྙིང་ག །ནུ་མའི་བར་རྣམས་སུ། སྐུ། གསུང་། ཐུགས། ཡེ་ཤེས་སེམས་དཔའ། འཁོར་ལོ། པདྨ། རྡོ་རྗེ། རལ་གྲི། རླུང་གི་དཀྱིལ་འཁོར། ཆུ། མེ། སའི་དཀྱིལ་འཁོར་རོ། །ལྟེ་བར་ཟླ་བ་ལ་ཨོཾ་དཀར་པོ། །ཨཱ༔དམར་པོ། ཧཱུྃ་སྔོན་པོ། མཱྃ་འགྲོ་འོང་གནས་གསུམ་དང་བྲལ་བའི་རྣམ་པ་ཅན། འབྱུང་བཞིའི་རྣལ་འབྱོར། བཟླས་བྱ། ནང་འཇུག་ཨོཾ། གནས་པ་ཨཱ༔ ལྡང་བ་ཧཱུྃ། འབྲུ་གསུམ་ལྡང་འཇུག་གནས་གསུམ་ལ་བརྩོན་འགྲུས་བརྩམ། ནང་དུ་སྡུད་པའི་ཚེ་མི་ཤིགས་པ་ལ་བསྟིམ། གཡས་མཉམ་གནས་རླུང་གི་དང་། གཡོན་སྲོག་འཛིན། ཆུ་གཉིས་ཀ་གྱེན་རྒྱུ། མེ་གཉིས་ཐུར་སེལ། རྡོར་བཟླས། དཔྲལ་བའི་རླུང་འབྱུང་འཇུག་གནས་གསུམ། སྣང་བའི་རྣམ་རིག་གི་གསལ་ཆ། ཀྵུཾ་ཞེས་པ། ཀྲ་ཥ་ཨུ་མྲ་འདུས་པའི་ཡིག་འབྲུ་ལས་འོད་ཟེར་ཕྱུང་། དཀྱིལ་འཁོར་གསུམ་མམ་གཅིག །སྟོང་གསལ་བཞུ། མཉམ་པར་གཞག །གསལ་བ་གཙོ་བོར་འདོན་པ་ལ་འཇོག །རིམ་གྱིས་ཐིག་ལེ་བསྡུ། སྣང་སྟོང་ནམ་མཁའི་དཀྱིལ་ལྟ་བུར་འཇོག །འདིར་ཟབ་པ་གཙོ་བོར་འདོན། ཟུང་འཇུག་ཐིག་ལེའི་འོད་ཟེར་དཀྱིལ་འཁོར་གསུམ། ཟབ་གསལ་དབྱེར་མེད་ཆུ་ཟླ་ལྟ་བུའི་ངང་ལ་མཉམ་པར་གཞག །འདིར་ཟབ་གསལ་གཉིས་སུ་མེད་པ་གཙོ་བོར་འདོན། བརྩོན་འགྲུས་ཅན་ཚེ་འདིར་སངས་རྒྱ། །ལེ་ལོ་ཅན་བར་དོར་སངས་རྒྱ། །བར་ཆད་ཅན་སྐྱེ་བ་བརྒྱུད་ནས་སངས་རྒྱ། ཞེས་པའི་ཐ་སྙད་སྦྱར་ཏེ། ལྟེ་བ། སྨིན་མ། སྤྱི་གཙུག །མིག །རྣ་བ། ཁ། སྣ། བཤང་། གཅིའི་སྒོ་སྟེ་དགུ་ཧཱུྃ་གིས་དགག །རང་གི་སྤྱི་བོར་རིན་པོ་ཆེ་སྣ་ཚོགས་ལས་གྲུབ་པའི་རྡོ་རྗེ་རྩེ་དགུ་པ། དེའི་ལྟེ་བར་རང་སེམས་རྡོ་རྗེ་དཀར་པོ་རྩེ་ལྔ་པ། གཉིས་ཀ་གྱེན་ལངས། རྩེ་ལྔ་པའི་ལྟེ་བར་ཟླ་བ་ལ་ཐིག་ལེ་སེར་པོ་སྲན་མ་ཆུང་བ་ཙམ་ལ་སེམས་གཏད་དེ་གསལ་ཆ་འདོན། སྣོད་བཅུད་སྣང་བ་རང་ཉིད་འཇམ་པའི་རྡོ་རྗེར་གསལ་བའི་སྙིང་གའི་ཐིག་ལེ་ལ་བསྡུ། སེམས་དབུ་མར་ཞུགས། སྤྱི་གཙུག་གསེར་སྒོ་ནས་ཐོགས་མེད་དུ་སོང་། རྡོ་རྗེ་གཉིས་ཀྱི་མར་གྱི་རྭ་དབུུ་མ་ནས་ཞུགས། རྩེ་ལྔ་བའི་ལྟེ་བའི་ཐིག་ལེ་ལ་བསྟིམ། སེམས་བཟུང་ནས་རང་ལུས་རྩེ་དགུ་པ་ལ། དེ་རྩེ་ལྔ་པ་ལ། དེ་ཐིག་ལེར། ཐིག་ལེ་ཏ་ལ་བདུན་སྲིད་ཙམ་དུ་སྤར་ནས། ཐིག་ལེ་ཇེ་ཕྲ་ཇེ་ཕྲར་སོང་། མཐར་འོད་གསལ་དུ་བསྡུ། སྤྲོས་པ་མཐའ་དག་ཞི་བའི་ཆོས་སྐུ་མངོན་དུ་བྱས། དེ་དང་དུས་མཉམ་མཚན་དཔེ་གསལ་རྫོགས་ལོངས་སྐུ། ཕལ་པའི་སྣང་ངོར་མཛད་པ་བཅུ་གཉིས་ཀྱི་ཚུལ་བསྟན་པ་སྤྲུལ་སྐུར་མོས་པ་ཡིད་ལ་བྱའོ། །འཕོ་བའི་རྣམ་གཞག་ཞལ་ལུང་མ་གཏོགས་ཕ་རྒྱུད་དུ་གསལ་བར་མི་འབྱུང་ངོ། །བཅོམ་ལྡན་འཇམ་པའི་རྡོ་རྗེ་ཡི། །གྲེལ་ཐིག་རྡོ་རྗེའི་གསང་ལམ་ནི། །ཁམས་དྲུག་ལྡན་པའི་རྡོ་རྗེའི་ལུས། །ཡེ་ཤེས་སྐུ་རུ་འགྲུབ་གྱུར་ཅིག །ཅེས་དཔལ་གསང་བ་འདུས་པ་འཇམ་པའི་རྡོ་རྗེའི་བསྐྱེད་རྫོགས་ཀྱི་རིམ་པ་གྲུབ་གཉིས་བཀྲ་ཤིས་འཁྱིལ་པའི་དགའ་སྟོན་ཞེས་བྱ་བ་འདི་འང་རྒྱུད་སྡེ་རིན་པོ་ཆེ་ཀུན་ལས་བཏུས་པའི་སྙིང་པོར་བཞུགས་སུ་གསོལ་དགོས་ཞེས་མངའ་གསོལ་ལ་རྗེ་བླ་མ་མཁྱེན་བརྩེའི་ཞབས་ཀྱི་བཀའི་གནང་བ་ཡང་ཡང་ཐོབ་ཅིང་ཕྱིས་རྒྱུད་སྡེ་རིན་པོ་ཆེ་ཀུན་ལས་བཏུས་ཀྱི་ཟ་མ་ཏོག་ཁ་དང་པོ་འབྱེད་སྐབས་མཐུ་སྟོབས་ནུས་པའི་མངའ་བདག་ཕུར་བླ་ཆོས་རྗེ་རིན་ཆེན་བཟང་པོས་ནན་གྱིས་བསྐུལ་བ་ལ་བརྟེན་ནས་སྤོང་བ་པ་བློ་གཏེར་དབང་པོས་རྫོང་སར་བཀྲ་ཤིས་ལྷ་རྩེར་སྦྱར་བ་འདིས་ཀྱང་བདག་སོགས་འགྲོ་ཀུན་འཇམ་དཔལ་ཡེ་ཤེས་སེམས་དཔའི་གོ་འཕང་མྱུར་དུ་འགྲུབ་པའི་རྒྱུར་གྱུར་ཅིག། །། བཅུག་ཐེངས་ལྔ་པ།